## Galvañ destaca que la Comunitat Valenciana és la segona autonomia que més ocupació ha creat este trimestre segons l’EPA

*** El 2024 acaba amb la major xifra d’ocupació a final d’any de tota la sèrie històrica en la Comunitat Valenciana, amb 2.371.700 persones ocupades
* El director general de Labora ressalta les bones dades d’ocupació femenina que finalitza 2024 amb la major xifra de dones ocupades de la sèrie històrica: 1.103.600 dones ocupades**

El secretari autonòmic d’Ocupació, Antonio Galvañ, ha destacat que, segons les dades de l’Enquesta de la població activa (EPA), la Comunitat Valenciana és la segona autonomia a on més ha crescut l’ocupació este trimestre (+37.300), tan sols per darrere de la Comunitat de Madrid.

Així mateix, el director general de Labora ha remarcat que l’any 2024 ha acabat amb la major xifra d’ocupació a final d’any de tota la sèrie històrica en la Comunitat Valenciana, amb 2.371.700 persones ocupades.

“Es tracta d’unes dades que demostren la solidesa i la força del mercat de treball valencià, que continua creant llocs de treball fruit d’un context de certitud i confiança empresarial”, ha assenyalat Galvañ.

El secretari autonòmic d’Ocupació ha destacat que les dades són especialment bones per a les dones. Així, ha detallat que l’EPA reflectix que hi ha 44.100 dones ocupades més i 2024 es tanca amb la major xifra de dones ocupades de la sèrie històrica: 1.103.600 dones ocupades. De la mateixa manera, s’ha produït un fort descens de l’atur en dones, amb 29.100 dones desocupades menys.

Galvañ ha destacat que l’activació de l’ocupació entre les dones ha sigut “un dels objectius primordials de Labora esta legislatura”. Així, ha recordat mesures impulsades pel Servici Valencià d’Ocupació, com l’ajuda de 500 euros a les dones sense formació que facen un itinerari formatiu; o que, per primera vegada, el 50 % de les persones participants d’un taller d’ocupació han de ser dones.

El responsable de Labora ha fet un balanç del comportament del mercat de treball des de l’inici de la legislatura. Així, segons ha ressaltat, a la Comunitat Valenciana l’ocupació ha augmentat en 92.600 persones (+4,1 %) de les quals, la majoria (entorn del 70 %, això és 63.700 ocupacions) són dones.

Respecte a les dades provincials, Antonio Galvañ ha realçat que els bons resultats s’han produït en tota la Comunitat Valenciana. Així, l’ocupació augmenta, principalment, a Alacant (3 %) i a València (1,3 %); i la desocupació descendix especialment a la província de València (-7,8 %), seguit de Castelló (-3,8  %) i d’Alacant (-1%).

Finalment, el secretari autonòmic ha destacat que des del Consell es continuarà treballant amb “rigor” per a generar oportunitats laborals fonamentalment a col·lectius amb especials dificultats i, sobretot, a la zona afectada per la riuada. D’esta manera, ha recordat les mesures impulsades per Labora, com l’ajuda per als autònoms sense treballadors, el complement de la prestació i el complement de la prestació als afectats pel mecanisme Red.

Fecha: 28/01/2025